‘এবেলা’, কলকাতার একমাত্র বাংলা ট্যাবলয়েড, ১৭ সেপ্টেম্বর, ২০১২ তারিখে তার যাত্রা শুরু করে। ‘আনন্দবাজার পত্রিকা’ প্রকাশের নয় দশক পরে ‘এবেলা’-ই এবিপি গ্রুপ-এর প্রথম বাংলা সংবাদপত্র। ‘এবেলা’ ৩২ পৃষ্ঠার একটি ট্যাবলয়েড, পরিবারের প্রতিটি সদস্যের কথা মাথায় রেখে প্রস্তুত। পত্রিকাটির তিনটি প্রধান বিভাগ রয়েছে। প্রধান বিভাগটি ১২ পৃষ্ঠার বিশুদ্ধ সংবাদ, যেখানে জাতীয় ও আন্তর্জাতিক রাজনীতি থেকে শুরু করে অন্যান্য বিষয়ের সংবাদ পরিবেশিত হয়। সকালের ব্যস্ততাকে মনে রেখে এখানে রাখা হয়েছে বিশেষ সংবাদ-ঝলক। পাশাপাশি ‘ওবেলা’ একটি ১২ পাতার বিনোদন বিভাগ, যেখানে টলিউড, বলিউড ও হলিউড একত্রে উপস্থিত, তাদের খ্যাতজনের প্রাত্যহিকতা নিয়ে। কেবলমাত্র তা-ই নয়, এই বিভাগে পরিবেশিত হয় গ্রাফিক নভেল, নিউমেরোলজি, আবহাওয়ার খবর, ফ্যাশন, ফিটনেস, রান্না-খাওয়া ও জীবনযাপনের খুঁটিনাটি। তৃতীয় বিভাগটি ৮ পৃষ্ঠার ক্রীড়াসংবাদ। ‘খেলা’ শীর্ষক এই অংশে ক্রিকেট, ফুটবল, ফর্মুলা ওয়ান, টেনিস, গলফ, দাবা ও অন্যান্য খেলার খবর পরিবেশিত হয়। খেলার খবর পরিবেশনের ক্ষেত্রে ‘এবেলা’ বিস্তারিত গ্রাফিক চিত্রণ ব্যবহার করে, যা মিডিয়া-পরিসরে একটি অনন্য বিষয়। এই ট্যাবলয়েডে অন্যতম প্রধান বৈশিষ্ট্য এর অনন্য প্রথম পৃষ্ঠা, যেখানে সংবাদ পরিবেশিত হয় এক অনন্য ইলাস্ট্রেশন প্রয়োগ করে, আকর্ষণীয় শিরোনাম সহযোগে ।